יקי אדמקר

יעקב יואל (יקי) אדמקר (נולד ב-7 בינואר 1991) הוא עיתונאי חרדי ישראלי המשמש כתב כנסת וחרדים של אתר וואלה, מגיש תוכנית יומית ברדיו קול ברמה ופאנליסט קבוע בתוכנית הפטריוטים בעכשיו 14.

== ביוגרפיה ==
אדמקר נולד למשפחת קליין, משפחה של חסידי גור. סבו מצד אמו, שמואל דב שיליץ, נחשב לאחד האנשים החזקים בחסידות וקיבל יחס מועדף מהאדמו"ר. אמו היא חוי אדמקר, עורכת דין.

בבחרותו התנתק עם אמו מהחסידות ולמד ב"ישיבת נהורא", ישיבה חרדית המשלבת לימודי בגרות, ושנה ב"ישיבת אופקים".

אף שלא למד בישיבה בגיל גיוס, אדמקר לא שירת בצבא, לטענתו משום שהחברה הגבילה אותו. הוא אמר "זה חבל לי, לא גאה בכך אבל האמת היא שאני גם לא מסתובב עם נקיפות מצפון". בנובמבר 2023 התגייס לשירות מקוצר במסלול שלב ב' בצה"ל במלחמת חרבות ברזל.

==קריירה==
את דרכו התקשורתית החל בגיל 14 ברדיו "קול חי". תחילה כעורך ומפיק, בהמשך
כמנחה תוכנית בידור יומית, בה שוחח עם בני נוער בשידור, וכמגיש פינות בתוכניות שונות. במקביל החל גם לכתוב באתרי מוזיקה חרדיים כגון "חסידיניוז" ו"שלאגר.נט", כל זאת במקביל ללימודיו בישיבה.

במאי 2010 התקבל לצוות תחנת הרדיו "קול ברמה", שהוקמה אז כמתחרה לרדיו "קול חי" הוותיק. שם שימש ככתב חדשות, הגיש תוכנית שבועית בשם "האנציקלופדיה המשודרת" ואת תחרות השירה "שירה חדשה" שניהם עם יניב מאירי. באותו חודש הצטרף גם ככתב באתר "בחדרי חרדים".

בינואר 2011, בגיל 20, עזב את הישיבה ומונה לשמש ככתב הפרלמנטרי של "קול ברמה", תפקיד אותו עזב בסוף אותה שנה.

בפברואר 2012 עזב את תפקידיו ב-"קול ברמה", והצטרף לתחנת הרדיו "גלי ישראל". מונה לשמש ככתב לענייני חרדים והגיש תוכנית מאזינים ומוזיקה לילית בשם "לא נרדמקר", ותוכנית שבועית לדירוג מוזיקה בשם "הנבחרת".

במקביל ב-2013 הגיש לצד ארי גלהר, תוכנית שבועית באתר nrg בשם "המיץ של הצ'ולנט", תוכנית בידור אינטרנטית שעסקה בחברה החרדית.

ביולי 2013 הצטרף אדמקר לאתר וואלה, ככתב בערוץ יהדות החדש שהוקם באתר. באוגוסט פרש אחרי שלוש שנים מאתר "בחדרי חרדים" ומרדיו "גלי ישראל", ומונה לשמש ככתב לענייני חרדים ותחקירים של אתר "וואלה". באוקטובר 2016 מונה לכתב הפרלמנטרי של האתר לצד העיתונאית טל שלו, תפקיד בו הוא משמש עד היום.

מדצמבר 2015 הגיש אדמקר יחד עם דודי שוומנפלד את תוכנית הבוקר "ישר ולעניין" ברדיו "קול ברמה". בינואר 2021 החל להגיש תוכנית חדשה בשם "שמונה אפס אפס" עם ישי לפידות.

מינואר 2020 מגיש תוכנית אירוח בשם "אחד על אחד" באתר הידברות.

משנת 2021 משתתף כחבר פאנל קבוע בתוכנית "הפטריוטים" של עכשיו 14.

===פרסומים בולטים===
* במאי 2011 חשף שהעיתונאי אורי בלאו פרץ למשרדי ארגון "חמל"ה", במסגרת תחקיר שהכין על הארגון, בגינו הוגשה תלונה במשטרה.
* בינואר 2012 פרסם באתר בחדרי חרדים את "הפשקוויל הנאצי" שהציג את מפקד מחוז ירושלים ניסו שחם כהיטלר. בעקבות זאת נפתחה נגדו חקירת משטרה בחשד להסתה, שנסגרה לאחר ארבע שנים.
* בספטמבר 2013 חשף יחד עם יהושע בריינר את דרכי הפעולה של ארגון אתרא קדישא.
* בספטמבר 2014 הביא תיעוד בלעדי של אליעזר ברלנד בהבדלה, יממה לאחר שחרורו ממעצר בהולנד. בעקבותיו קיבל איומים מקהילת שובו בנים והגיש תלונה במשטרה.
* בפברואר 2015, בעיצומן של הבחירות לכנסת ה-20, חשף הקלטה של הרב חיים דרוקמן התוקף את קמפיין הנשים של מפלגת "הבית היהודי".
* במאי 2019 במהלך המאבק של המפלגות החרדיות לתיקון חוק הגיוס, חשף הקלטה של הרב יגאל רוזן ראש ישיבת אור ישראל, שהיה מעורב בגיבוש החוק, התוקף את ליצמן ואת מועצת גדולי התורה של אגודת ישראל וכינה את המאבק "בלוף אחד ענק".
* בפברואר 2020 חשף הקלטה בלעדית של מקורבו של אליעזר ברלנד המסרב להכניס עיתונאי לבית הרב בטענה ש.
* באפריל 2020 ברקע מגפת הקורונה, חשף שחברת "נובה מד" המייצרת מטושים מפלה את עובדיה החרדים. בתגובה הגישה החברה תביעת לשון הרע.

==חיים אישיים==
אדמקר נשוי לתמר לבית קאהן, אב לשני בנים ולשתי בנות. בת נוספת, רננה חיה, נפטרה בשנת 2020 עקב מום מולד. בספטמבר של אותה שנה קיימו אדמקר ואשתו הכנסת ספר תורה, לעילוי נשמתה. אדמקר מתגורר בבית שמש בשכונת רמת עזרא ומנהל אורח חיים חרדי<ref></ref>.

== קישורים חיצוניים==

* [https://news.walla.co.il/writer/99 כל הכתבות של יקי אדמקר], באתר וואלה
* [https://kol-barama.co.il/show/ישר-ולעניין/ ארכיון תוכניות "ישר ולעניין"], באתר קול ברמה
* [https://kol-barama.co.il/show/שמונה-אפס-אפס/ התוכנית "שמונה אפס אפס"], באתר קול ברמה
* [https://www.hidabroot.org/tags_search/109325 כל התוכניות עם יקי אדמקר], באתר הידברות
* 
* 
* [https://www.hidabroot.org/video/213516 שבוע מעודד - עודד הרוש מארח את העיתונאי יקי אדמקר], באתר הידברות, 4 בדצמבר 2019

==הערות שוליים==

קטגוריה:עיתונאים חרדים ישראלים
קטגוריה:שדרני רדיו חרדים
קטגוריה:כתבים פרלמנטריים ישראלים
קטגוריה:סגל וואלה!
קטגוריה:סגל רדיו קול ברמה
קטגוריה:עיתונאי קווי הנייעס
קטגוריה:סגל ערוץ הידברות
קטגוריה:סגל עכשיו 14
קטגוריה:בוגרי ישיבת אופקים
קטגוריה:ישראלים שנולדו ב-1991
קטגוריה:חיילי צה"ל במלחמת חרבות ברזל